Stabekk stasjon

Stabekk stasjon ble åpnet i 1884 og ligger 8,9 km fra Oslo langs Drammenbanen på Stabekk i Bærum. Grunnet vendemulighet for tog på Høvik, fungerer Stabekk stasjon som utgangs- og endestasjon for Flytogets linje FLY2, VYs linje L2 Ski og VYs linje R21 Moss. I tillegg betjenes stasjonen av linje L1 mellom Lillestrøm og Asker (- Spikkestad). Historie Jernbanen har en historisk relevant påvirkning på Stabekk-området. Området ble i hovedsak bygget ut i forbindelse med anleggelse av Kristiania-Drammenbanen i 1870–72, ved at jernbanen kjøpte opp tomter fra de omkringliggende gårdene til banetraseen og senere utparsellerte disse til jernbanens ansatte da trasevalget var klart. Særlig tomtene langt fra stoppestedene var billige. Jernbanen skapte muligheter for boligbygging i området da det på denne måten ble knyttet kommunikasjonsmessig nærmere til Oslo. Selve Stabekk stasjon ble åpnet i 1884. Det var først et enkelt stoppested med ekspedisjonsbygning. I 1902 ble en ny stasjonsbygning tegnet av arkitekt Paul Armin Due innviet. I 1920-årene var Stabekk Norges travleste stasjon utenom storbyene. Typografene fra Egne hjem («Typebyen») på Nadderud hadde 15 km arbeidsreise inn til hovedstaden, og i starten måtte de dele hesteskyss dit. Senere fikk de overtalt jernbanen til å sette opp et tidlig tog fra Stabekk stasjon som gikk kl. 06:15. Om kvelden kom de tilbake med toget som ankom Stabekk kl. 20:05. Derfra var det minst en halv time å ta seg til Nadderud, der det måtte arbeides på tomten. Jernbanen førte etter hvert til en senterbebyggelse med butikker, postkontor, lege, tannlege og andre servicetilbud. Stasjonen var stengt fra april 2014 til desember 2015. I den perioden ble det gjennomført en omfattende oppgradering, blant annet for å gi stasjonen universell utforming. Da stasjonen gjenåpnet, økte togtilbudet fra to tog per retning per time til fire tog per time i retning Asker, og syv tog per time i retning Oslo S. Bildegalleri Referanser Litteratur Thor Bjerke og Finn Holom (2004). Banedata 2004. Hamar/Oslo: Norsk Jernbaneklubb/Norsk Jernbanemuseum. s. 192–193. ISBN 82-90286-28-7. Aasmund Dahl, red. (1988). NSBs bygningsregistrering: Drammen distrikt: Drammenbanen. NSB Arkitektkontoret. s. 101–126. Eksterne lenker (no) Bane NORs informasjonsside om Stabekk stasjon (no) Stabekk stasjon i Norsk Jernbaneklubbs stasjonsdatabase (no) Norsk Jernbaneklubbs stasjonsdatabase: Drammenbanen (no) Stabekk stasjon på Togkart